नेपालले टस जित्यो, ओमानको पहिला ब्याटिङ
नेपालले ट्वान्टी-२० विश्वकप छनोट एसिया क्षेत्रको बिहीबारको खेलमा टस जितेर ओमानलाई पहिला ब्याटिङका लागि बोलाएको छ । लिग चरणको अन्तिम खेलअगाडि त्रिवि क्रिकेट मैदान कीर्तिपुरमा नेपालले पहिला फिल्डिङ गर्ने निर्णय गरेको हो ।
काठमाडौँ — नेपालले ट्वान्टी-२० विश्वकप छनोट एसिया क्षेत्रको बिहीबारको खेलमा टस जितेर ओमानलाई पहिला ब्याटिङका लागि बोलाएको छ । लिग चरणको अन्तिम खेलअगाडि त्रिवि क्रिकेट मैदान कीर्तिपुरमा नेपालले पहिला फिल्डिङ गर्ने निर्णय गरेको हो ।नेपाल र ओमान पहिलो दुई खेल जितेर समूह ‘ए’ बाट यसअघि नै सेमिफाइनल पुगिसकेका छन् । नेपाल र ओमानबीचको खेल जित्ने टोली समूह विजेताको रूपमा सेमिफाइनल खेल्ने छ । नेपाल र ओमान दुवैले यसअघिका खेलमा सिंगापुर र मलेसियालाई पराजित गरेका थिए ।रोहित पौडेलको कप्तानीमा रहेको नेपालको प्लेयिङ-११ मा आसिफ शेख, कुशल भुर्तेल, कुशल मल्ल, सन्दीप जोरा, विवेक यादव, गुल्शन झा, करण केसी, सोमपाल कामी, सन्दीप लामिछाने र अविनाश बोहरा छन् ।नेपाल पछिल्ला १० ट्वान्टी-२० अन्तर्राष्ट्रियमा ८ मा विजय हात पारेको छ । चीनमा भएको एसियाली खेलकुदमा भारतसँग पराजित नेपाललाई शुक्रबार यूएईले नेपाल टी २० आई त्रिकोणात्मक शृंखलाको फाइनलमा पराजित गरेको थियो ।गत वर्ष फेब्रुअरीमा ओमान मस्कटमै भएको ट्वान्टी २० विश्वकपको ग्लोबल छनोटमा नेपाल र ओमान सेमिफाइनलमा पराजित भएर विश्वकपमा पुग्न असफल भएका थिए । जसका कारण यी दुई तेस्रो स्थानको प्लेअफ खेल्न बाध्य भएका थिए । नेपालले यो खेल ९ विकेटले सजिलै जितेको थियो । नेपालले ओमानसँगको पछिल्ला चार ट्वान्टी-२० अन्तर्राष्ट्रिय खेल जितेको छ ।ओमानले पनि पछिल्ला पाँच ट्वान्टी २० अन्तर्राष्ट्रिय खेल जितेको छ । कतारमा भएको गल्फ क्रिकेट च्याम्पियनसिप जितेर ओमान टोली काठमाडौं आएको थियो । सोक्रममा टोली यूएईलाई फाइनलमा ५ विकेटले पराजित गरेको थियो । गल्फ कपको पहिलो खेलमा भने टोली यूएईसँगै २२ रनले पराजित भएको थियो । त्यसपछि टोलीले कतार, साउदी अरेबिया र कुवेतलाई पराजित गरेको थियो भने बीचमा एक खेलमा बहराइनसँग पराजित भएको थियो ।